**Projektas „Europos mokyklų jaunieji verslininkai“**

Nuo šių mokslo metų Naujosios Akmenės Ramučių gimnazijoje pradėtas vykdyti Erasmus+ 2 pagrindinio veiksmo (KA219) bendrojo ugdymo sektoriaus tarpmokyklinės strateginės partnerystės projektas pavadinimu „Europos mokyklų jaunieji verslininkai“.

Šiame projekte dalyvauja penkios mokyklos iš Prancūzijos, Italijos, Lenkijos, Lietuvos ir Ispanijos. Tokia šalių įvairovė pasirinkta ne veltui. Tai turėtų suteikti mokiniams galimybę pažinti verslo pasaulį Europoje ir patiems pabūti mažaisiais verslininkais, kurti bei dalintis verslo idėjomis. Be to projekto dalyviai turės galimybę užmegzti ryšius su kitomis dalyvaujančiomis šalimis ir patobulinti anglų kalbos įgūdžius.

Projekto metu kiekviena mokykla įkurs mini verslą, kurio kuratoriais taps patys mokiniai. Dalyviams bus pateiktos užduotys, kurios turėtų padidinti ne tik jų verslumą, bet ir kūrybiškumą, atsakingumą, toleranciją, paskatinti saviraišką. Informaciją apie pasiektus rezultatus bei atliktas veiklas savo mokykloje mokiniai patalpins brošiūroje pavadinimu „Jaunų verslininkų gidas“ taip pat bus kuriamas filmas apie tai kaip dalyviams sekėsi įgyvendinti projektą.

Kiekvienoje šiame Erasmus+ projekte dalyvaujančioje šalyje bus organizuojamas dalyvių susitikimas, kurio metu bus pristatomi pasiekti rezultatai, mokiniai turės galimybę artimiau susipažinti, pasidalinti idėjomis bei patirtimis. Į šį projektą bus įtraukiami ne tik mokiniai, bet ir jų tėvai, bei kiti gimnazijos nariai. Susitikimų metu bus renkamas geriausias mokinių projektas. Taip pat vietiniai verslininkai bus kviečiami vesti paskaitas apie sėkmingo verslo paslaptis.

Šio projekto metu mokiniai turės galimybę ne tik pabūti jaunaisiais verslininkais, bet ir praplės savo akiratį pažindami skirtingų šalių kultūras bei papročius. Mokiniai gebės įvertinti šalių kultūrinius skirtumus versle, supras kaip tapti sėkmingu verslininku. Šiuolaikiniame pasaulyje tokios savybės kaip verslumas, kūrybiškumas ar atsakingumas yra labai vertinamos. Dėl šios priežasties sukauptos žinios bus labai naudingos ateityje.